Missouri rig sonpaneel-paaie opFoto: Facebook via Solar Roadways Die departement van vervoer in die Amerikaanse deelstaat Missouri het Donderdag gesê hy het kragte saamgesnoer met Solar Roadways om ‘sonpaneel-paaie’ op te rig op dele van die historiese roete 66 as deel van sy ‘Road to tomorrow’-inisiatief. Tom Blair, die projekleier, het aan die Kansas City Star vertel dié projek is deel van ŉ beweging om meer eko-vriendelik te wees. “Ons hoop die sonpanele is teen die einde van die jaar in plek voordat die eerste sneeu begin val,” het hy gesê. Blair het vertel die sonpanele is gemaak van veiligheidsglas en is sterk en baie doeltreffend. Benewens sonkrag opwek, het die panele ook LED-ligte vir sigbaarheid. Die panele gaan glo in die middel van die pad as ‘sperstrepe’ gebruik word en sodoende die verf vervang, sowel as op aanwysingsborde. Blair sê hoewel die aanvanklike oprigtingskoste duurder as normaalweg sal wees, is die instandhouding daarvan baie goedkoper. Die grootste deel van die projek gaan deur skarefinansiering betaal word. Die projek het reeds $100 000 van die Federal Highway Administration en $75 000 van die VSA se departement van vervoer ontvang. Daar is ook reeds ŉ verdere $2 miljoen vir die projek ingevorder. Die eerste sonpaneel-paaie wat gebou is, is in 2014 in Nederland opgerig en was ŉ dawerende sukses. Bron: TNW